**Izolați într-o coajă**

*Silvia Filip*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noi doi ne-am izolat de bunăvoie

Într-o coajă de nucă macadamia,

Fără nisip printre dinții smălțuiți de trăiri

Şi fără tremur de vocale purtate de vânt,

Fără nervi şi spasme psihotice,

Fără riduri ascunse sub pudră de roşcove,

Fără pumni strânşi în dosul uşilor închise,

Fără țigări parfumate cu pelin...

Noi doi ne-am izolat sub o frunză de nufăr

Şi am privit spectacol acvatic în tăcere,

Mi-ai dăruit un inel cu acvamarin

Vrând să-mi aminteşti că iubirea

Nu are cum să fie mereu zgomotoasă,

Nu are de demonstrat ceva anume

Oricărui om ieşit în cale...

Noi doi ne-am izolat sub crengi de pin

Şi m-ai stors de sentimente,

Ai îndrăznit să le amesteci cu sirop din muguri

Şi ne-am vindecat de izolare,

Având trăiri adunate cât pentru o mie de ani,

Învățând umili ce-i răbdarea...